Både kommunalpolitikere og sommerhusejere havde set frem til regeringens nye udspil om kystsikring. Men forslaget får en iskold modtagelse i det nordjyske, hvor skuffelsen er tydelig. - Jeg er chokeret, rystet og helt uforstående over regeringens udspil. Det gør mig gal, at man slet ikke skeler til den kystrapport, som regeringen selv bestilte og fik leveret i 2016, hvori der står, at Hjørring Kommune og en strækning på Nordsjælland er hårdest ramt, siger en fortørnet Søren Smalbro, der er Venstre-formand for Teknik- og Miljøudvalget i Hjørring Kommune. Regeringens kystudspil lægger op til at bruge 90 millioner kroner mere årligt fra 2020 til 2024 på de fire fællesaftaler, hvor der i forvejen kystsikres langs 110 kilometer mellem Lodbjerg og Nymindegab, 5,6 kilometer ved Blåvand, 1,1 kilometer ved Lønstrup og 4,6 kilometer ved Grenen. Dertil lægger man to gange 30 millioner i en pulje, der kan søges af alle kommuner. - Det kan godt være, at jeg er partifæller med dem i regeringen, men vi er bestemt ikke meningsfæller. Det her forslag er helt uforståelig og en mavepumper af format, siger han. Smalbro: Sommerhusejerne må til lommerne Fællesområderne modtager i forvejen knap 100 millioner årligt. Beløbet bliver altså næsten fordoblet, og dertil kommer to puljer á 30 millioner kroner, som kommunerne kan søge i 2020 og 2021. - Det er jo småpenge i forhold til, hvad det koster at kystsikre, og det vi kan afsætte i kommunen er jo ingenting. Derfor kan vi ikke gøre meget andet, end at sandfodre, hvor vi plejer. Regningen ender hos lodsejerne, der selv må betale, hvis de vil kystsikre - så det er noget af en mavepumper, at vi slet ikke er betænkt, siger Søren Smalbro om regeringsudspillet. Han og kommunen har ellers mødt stor forståelse hos skiftende ministre og partiledere. - Enhver minister og folketingspolitiker med respekt for sig selv de sidste 10-15 år har jo været på besøg hos os, travet rundt i klitterne og lovet gøre noget ved problemet. Men der sker jo ikke noget. Han forudser derfor, at erosionen på kommunens kyster fortsætter. - Det her forslag kommer til at betyde, at der ikke sker nogen sikring de næste fire-fem år, og at grundejerne bliver sorteper - specielt i de udsatte områder, siger Søren Smalbro. Havets erosion af kysten ved Lønstrup fik tidligere på året sommerhusejeren til at hælde cement udover skrænten på skrænten i det Natura2000-beskyttede område.

Referat:
Venstreformanden for teknik- og miljøudvalget i Hjørring raser over regeringens udspil om kystsikring: - Det er en mavepumper af karakter, og regningen ender hos sommerhusejerne.